শেন ওয়ার্ন
শেন কেইথ ওয়ার্ন (১৩ সেপ্টেম্বর ১৯৬৯ - ৪ মার্চ ২০২২) ছিলেন ভিক্টোরিয়ার ফার্নট্রি গুল্লি এলাকায় জন্মগ্রহণকারী অস্ট্রেলীয় ক্রিকেটার, যিনি একদিনের আন্তর্জাতিক ম্যাচে অস্ট্রেলিয়া জাতীয় দলের অধিনায়কত্ব করেছিলেন। তাকে ক্রিকেট ইতিহাসের সর্বকালের অন্যতম সেরা বোলার বিবেচনা করা হয়ে থাকে। ওয়ার্ন ১৯৯৪ সালে উইজডেন ক্রিকেটার্স অ্যালম্যানাক-এ বর্ষসেরা উইজডেন ক্রিকেটার নির্বাচিত হয়েছিলেন। আন্তর্জাতিকভাবে খেলার পাশাপাশি, ওয়ার্ন তার নিজ রাজ্য ভিক্টোরিয়ার হয়ে ঘরোয়া ক্রিকেট এবং হ্যাম্পশায়ারের হয়ে ইংরেজি ঘরোয়া ক্রিকেট খেলেছেন।  তিনি ২০০৫ থেকে ২০০৭ পর্যন্ত তিন মৌসুমে হ্যাম্পশায়ারের অধিনায়ক ছিলেন। ওয়ার্ন ১৯৯২ সালে তার প্রথম টেস্ট ম্যাচ খেলেন এবং ১,০০০-এর বেশি আন্তর্জাতিক উইকেট (টেস্ট এবং একদিনের আন্তর্জাতিকে) নিয়েছিলেন, শ্রীলঙ্কার মুত্তিয়া মুরালিধরনের পরে এই মাইলফলকে দ্বিতীয়। ওয়ার্ন মূলত লেগ স্পিনার ছিলেন, সাথে লোয়ার অর্ডারে কার্যকরী ব্যাটিং করতেন। ২০১৩ সালে, ওয়ার্নকে আইসিসি ক্রিকেট হল অফ ফেমে অন্তর্ভুক্ত করা হয়েছিল।